Jabatan Kemajuan Islam Malaysia

Jabatan Kemajuan Islam Malaysia (Tulisan Jawi: جابتن كماجوان اسلام مليسيا; singkatan: JAKIM) merupakan agensi kerajaan Persekutuan di Malaysia yang mentadbir hal ehwal agama Islam di Malaysia. Pentadbirannya diletakkan di bawah Jabatan Perdana Menteri Malaysia. Kini, JAKIM diketuai oleh Ketua Pengarahnya, Datuk Hakimah Mohd Yusoff.

Sejarah
Pada tahun 1969, persidangan Majlis Raja-Raja Malaysia telah memutuskan bahawa perlunya suatu badan bagi menggembleng usaha pembangunan dan kemajuan umat Islam di Malaysia, selaras dengan taraf negara Malaysia sebagai sebuah negara Islam yang semakin kukuh serta mendapat perhatian dunia antarabangsa. 

Menyedari hakikat itu, satu urusetia kepada Majlis Kebangsaan Hal-Ehwal Ugama Islam Malaysia (MKI) telah ditubuhkan, bagi memelihara kesucian akidah dan ajaran Islam. Urusetia ini kemudiannya telah dikembangkan sebagai Bahagian Ugama, Jabatan Perdana Menteri yang kemudiannya dinaikkan taraf sekali lagi menjadi Bahagian Hal Ehwal Islam (BAHEIS). 

Pada 1 Januari 1997, selaras dengan pembangunan dan kemajuan Islam yang bertambah mantap di negara ini, Jabatan Kemajuan Islam Malaysia (JAKIM) ditubuhkan oleh kerajaan Malaysia sebagai mengambil alih kuasa dan peranan BAHEIS.

Kepengarahan 
JAKIM mula menerima Ketua Pengarah sejak 1995 dengan pelantikan Abdul Hamid Zainal Abidin. Berikut merupakan senarai ketua pengarah JAKIM sejak 1995 hingga kini:

Peranan 
JAKIM berperanan sebagai sebuah badan penyelaras pembangunan agama dan kemajuan ummah di Malaysia. Ia juga berperanan menjalankan penyelarasan hal ehwal agama dalam lingkungan sempadan pentadbiran yang dipertanggungjawabkan dan berwaspada supaya tidak melanggar garis tanggungjawab yang menjadi hak pentadbiran pada peringkat negeri.

JAKIM juga memainkan peranan sebagai urus setia bagi Majlis Kebangsaan Bagi Hal Ehwal Ugama Islam Malaysia (MKI). JAKIM turut mengendalikan tiga masjid utama di Malaysia iaitu Masjid Negara, Masjid Putra dan Masjid Tuanku Mizan Zainal Abidin. 

JAKIM turut bertanggungjawab terhadap penggubalan dan penyeragaman undang-undang syarak di Malaysia. 

JAKIM juga turut berperanan dalam menyelaras dan membangunkan pendidikan Islam. JAKIM mengendalikan pusat pendidikan dan latihan seperti Institut Latihan Islam Malaysia (ILIM), Institut Kemahiran Islam Malaysia Sarawak (IKMAS), Institut Pengajian Islam dan Dakwah Sabah (IPDAS) dan Darul Quran. Selain itu, JAKIM juga mengendalikan modul Kelas al-Quran dan Fardu Ain (KAFA) yang dilaksanakan di premis yang berdaftar dengan agensi agama Islam negeri-negeri.

Pensijilan Halal
Pengurusan halal telah diterokai JAKIM seawal tahun 1974. Ia bermula dengan penglibatan Pusat Penyelidikan, Bahagian Hal Ehwal Islam di Jabatan Perdana Menteri dalam memberi surat pengesahan halal kepada produk-produk yang patuh syariah. Pengesahan Halal mula diperkenalkan dalam bentuk persijilan dan logo pada 1994. Manakala proses pemeriksaan mula dilakukan pada tahun 1998 dan syarikat Ilham Daya dilantik oleh pihak kerajaan Malaysia bagi melaksanakan tanggungjawab tersebut.

Namun pada tahun 2002, pihak kerajaan telah mengarahkan semua urusan pengesahan halal dilaksanakan sepenuhnya oleh JAKIM melalui Bahagian Kajian Makanan dan Barangan Gunaan Islam. Melihat kepada perkembangan pesat industri makanan di negara ini, maka pada 17 November 2005 Jabatan Perkhidmatan Awam Malaysia telah meluluskan sebanyak 165 perjawatan pelbagai skim dan gred dengan nama baru Bahagian Hub Halal. Pada tahun 2008, pengurusan pensijilan halal sekali lagi diserahkan kepada pihak swasta iaitu Halal Industry Development Corporation sebelum dikembalikan semula peranan dan fungsinya kepada pihak JAKIM berdasarkan keputusan mesyuarat Jemaah Menteri pada 8 Julai 2009

Pengurusan pensijilan halal JAKIM merupakan antara model pengurusan pensijilan halal terbaik di dunia selepas memperoleh beberapa pengiktirafan peringkat antarabangsa.

Rujukan

Lihat juga 

 Jawatankuasa Teknikal Undang-Undang Syarak dan Sivil

Pautan luar
 Laman web rasmi JAKIM 
Laman web rasmi Halal Malaysia

Jabatan Perdana Menteri Malaysia
Pertubuhan Islam di Malaysia
Jabatan Kemajuan Islam Malaysia
Penubuhan 1997 di Malaysia